tartuNLP/wikipedia-smugri-20251201 huggingface dataset:
Carsten Jancker

Carsten Jancker (s. 28. elokuuta 1974 Grevesmühlen, Itä-Saksa) on saksalainen jalkapalloilija. Isokokoisen Janckerin pelipaikka oli hyökkääjä.
Jancker debytoi Saksan Bundesliigassa FC Kölnin paidassa 1993. Vuonna 1995 hän siirtyi Itävaltaan Rapid Wieniin, jossa hän muun muassa teki seitsemän maalia Cup-voittajien cupissa ollen turnauksen paras maalintekijä. Jancker ehti edustaa Rapidia vain kauden verran ennen siirtymistään Bayern Müncheniin. Siellä hän voitti neljä kertaa Bundesliigan mestaruuden ja kerran Mestarien liigan. Jancker nousi Bayernin aikana myös maajoukkueeseen.
Vuonna 2002 Jancker siirtyi Italian Serie A -seura Udineseen. Siellä hän floppasi kuitenkin pahasti tehden vain kaksi liigamaalia kahden kauden aikana. Vuonna 2004 Jancker palasi Saksaan Kaiserslauterniin. Seuran pudottua 1. Bundesliigasta Jancker siirtyi Kiinaan Shanghai Shenhuan joukkueeseen toukokuussa 2006. Saman vuoden lokakuussa hän kuitenkin jätti seuran siirtyen Itävallan Bundesliigan SV Mattersburgiin talven 2007 siirtoikkunassa.
Maajoukkueessa Jancker debytoi lokakuussa 1998 Moldovaa vastaan. Hän edusti maataan vuoden 2000 EM-kilpailuissa sekä vuoden 2002 MM-kilpailuissa. Pian tuon turnauksen jälkeen Jancker kuitenkin putosi maajoukkueringistä. Hän pelasi 33 maaottelua ja teki niissä kymmenen maalia vuosina 1998–2002.
Darjeeling Himalayan Railway

Darjeeling Himalayan Railway on Indian Railways -rautatieyhtiön kapearaiteinen rautatie Siligurista Darjeelingiin Länsi-Bengalin osavaltiossa Intiassa.
Rata on yhteensä 88,48 kilometriä pitkä ja sen varrella on päätepysäkkien lisäksi 11 rautatieasemaa, joista 2 258 metrin korkeudessa oleva Ghum on radan korkeimmalla ja maailman toiseksi korkeimmalla sijaitseva rautatieasema. Rautatie kulkee vuoristoisessa maastossa ja sille ovat tyypillisiä monet tiukat kurvit – 73 prosenttia koko radan pituudesta koostuukin mutkista.
Darjeelingin rautatie valittiin Unescon maailmanperintöluetteloon vuonna 1999 toisena rautatienä Itävallan Semmeringin rautatien jälkeen. Nykyään Darjeelingin rautatie muodostaa maailmanperintökohteen yhdessä toisen Intian vuoristorautatien Nilgiri Mountain Railwayn kanssa.
Historia.
Normaalilevyinen rautatie Siliguriin Kalkutasta valmistui vuonna 1878. Himalajan juurella sijaitseva Siliguri oli yhdistetty Darjeelingiin tiellä, jota pitkin hevosten vetämät vaunut kulkivat. Teeteollisuus oli jo tuolloin noussut merkittäväksi tekijäksi Darjeelingin alueella ja tie ei olisi pystynyt selviämään kasvavasta liikenteestä.
Eastern Bengal Railway Companyn asiamies Franlin Prestige lähestyi hallitusta ja ehdotti rautatien rakentamista Darjeelingiin. Ehdotus hyväksyttiin vuonna 1879, kun Bengalin varakuveröörin Ashley Edenin muodostama komitea oli antanut positiivisen mielipiteen asiasta. Rautatien rakennustyöt aloitettiin jo samana vuonna. Noin 51 kilometrin pituinen osuus Siligurista Kurseongiin avattiin 23. elokuuta 1880 ja koko radan viralliset avajaiset olivat 4. heinäkuuta 1881. Myöhemmin rataan on tehty monia muutoksia sen kaltevuuden helpottamiseksi.
Huolimatta luonnonmullistuksista, kuten vuoden 1897 maanjäristyksestä ja vuoden 1899 syklonista, Darjeelingin rautatie jatkoi kehittymistään uusilla radan laajennuksilla ja matkustaja- sekä rahtimäärät kasvoivat jatkuvasti. Myöhemmin bussiliikenteestä tuli kuitenkin vakavasti otettava kilpailija rautatielle. Toisen maailmansodan aikana rautatie oli merkittävä sotilaiden ja varusteiden kuljettamisessa Darjeelingin ja Ghumin ympäristöön.
Intian itsenäistymisen jälkeen rautatie sulautettiin Indian Railwaysiin. Vuonna 1962 rataa pidennettiin kuudella kilometrillä New Jalpaiguriin, jossa se yhdistettiin uuteen leveäraiteiseen rautatiehen.
Saksan Grand Prix 1996

Saksan Grand Prix 1996 oli Formula 1 -sarjan historian 592. osakilpailu, joka ajettiin Hockenheimringilla 28. heinäkuuta 1996. Kilpailun voitti Damon Hill ja samalla vankisti johtoaan kuljettajien MM-sarjassa, kun lähin uhkaaja Jacques Villeneuve jäi kolmanneksi.
Kilpailu oli Renault'n juhlaa, kun moottoreilla ajettiin kolmoisvoittoon. Neloisvoittonkin olisi ollut mahdollisuus, mutta kilpailua johtaneen Gerhard Bergerin Benettonin auton moottori rikkoontui vain kolme kierrosta ennen maalia.
Ekchuah

Ekchuah ("musta sotapäällikkö") oli mayojen mytologiassa raivokas ja väkivaltainen sodan jumala ja taistelussa kaatuneiden jumala. Hän oli myös kauppiaiden jumala, joka kantoi kauppasäkkiä mukanaan. Kuvissa hänet esitettiin tummaihoisena miehenä, jolla oli lerppuva alahuuli ja pitkä skorpionin häntä. Tieteellisessä kirjallisuudessa häntä kutsutaan myös nimellä Jumala M.
FC Red Bull Salzburg

FC Red Bull Salzburg on itävaltalainen jalkapalloseura Salzburgista. SV Casino Salzburgina seura voitti kolme Itävallan mestaruutta ja selviytyi UEFA Cupin loppuotteluun 1993–1994. Salzburg hävisi finaalissa italialaisseura FC Internazionale Milanolle yhteismaalein 0–2.
Salzburg sijoittuu vuosien 2020–2025 eurooppalaisten seurojen keskinäisessä UEFA:n seurapisterankingissa sijalle 42.
Historia.
Seura perustettiin vuonna 1933 nimellä SV Austria Salzburg. 45 vuotta myöhemmin nimeksi vaihtui SV Casino Salzburg ja vuonna 1997 SV Wüstenrot Salzburg.
Vuonna 2005 energiajuomayhtiö Red Bull osti seuran ja vaihtoi nimen muotoon FC Red Bull Salzburg.
Kesäkuuhun 2017 mennessä Red Bull luopui muodollisesti omistuksestaan, koska Euroopan jalkapalloliitto Uefa kielsi kahden saman omistajan seuran osallistumisen Mestarien liigaan yhtäaikaisesti. Energiajuomayhtiö päätti muuttaa rooliaan nimellisesti sponsoriksi, sillä se halusi mahdollistaa saksalaisseura RB Leipzigin osallistumisen turnaukseen. Jos Red Bull olisi jatkanut Salzburgin omistajana, Leipzig olisi joutunut luovuttamaan Mestarien liigan paikkansa Salzburgille Itävallan mestarina.
Sinikurkkumaluri

Sinikurkkumaluri ("Malurus cyaneus") on australialainen malurien heimoon kuuluva varpuslintu.
Koko ja ulkonäkö.
Linnun pituus on 13–14 cm ja paino noin 10 g. Juhlapukuinen koiras on huomiota herättävän värikäs: päässä ja yläselässä on turkoosia, rinnassa ja pyrstössä kirkkaan tummansinistä ja mustaa, vatsa on valkoinen ja siivet ruskeat. Naaras on päältä ruskea ja alapuolelta likaisen valkoinen. Nokka on hiukan alaspäin käyrä ja pitkä pyrstö sojottaa usein pystyssä. Koiraan nokka on musta kaikissa puvuissa, naaraan ruskea. Liikkuvat usein pienissä parvissa.
Esiintyminen.
Australian kaakkoisosat ja Tasmania. Laji on monin paikoin hyvin runsas ja kanta on elinvoimainen.
Elinympäristö.
Vaatimaton elinympäristönsä suhteen, sillä lajille kelpaavat kaikenlaiset matalakasvuiset pensaikot ja tiheiköt niin autiomaassa kuin puutarhoissa.
Lisääntyminen.
Soidinaikana koiras voi keräillä keltaisia lehtiä ja esitellä niitä naaraalle. Laji on moniavioinen. Niin koiraalla kuin naaraalla voi olla useita parittelukumppaneita. 
Kupolimainen, ruohoista kudottu pesä on matalalla heinikossa tai pensaassa. Kulkuaukko on pesän yläosan sivulla. Munia on 3 tai 4. Pesyeitä on kauden aikana 3 tai 4. Aikaisten pesyeiden varttuneet poikaset auttavat emoja seuraavien pesyeiden hoidossa.
Ravinto.
Pienet selkärangattomat.
Trevor Bentham

Trevor Bentham (s. 11. lokakuuta 1943) on englantilainen elokuvakäsikirjoittaja, jonka tunnetuimpiin töihin kuuluu muun muassa H. E. Batesin romaaniin perustuva "Kuukausi järvellä" ("A Month by the Lake", 1995). Bentham on avoimesti homoseksuaali ja eli 22 vuotta kuuluisan näyttelijä sir Nigel Hawthornen kanssa. Hawthorne kuoli vuonna 2001.
Bentham sai vuonna 1997 tietää potevansa äidin puolelta perimäänsä lihasdystrofiaa.
Väestönsuojelu

Väestönsuojelulla tarkoitetaan ihmisten ja omaisuuden suojaamista ja pelastustoimintaa poikkeusoloissa sekä niihin varautumista. Väestönsuojelusta käytetään lyhennettä VSS, joka muodostuu sanoista väestön siviilisuojelu (Aakko, K. ym. 2017). Väestönsuojeluun varaudutaan muun muassa poikkeusoloja koskevalla suunnittelulla ja koulutuksella, väestönsuojia rakentamalla, varautumalla väestön evakuointeihin, pelastustoimintaan ja ensiapuun sekä johtamis-, valvonta- ja hälytysjärjestelmien ylläpidolla. 
Suomen ensimmäinen väestönsuojelulaki tuli voimaan talvisodan edellä vuonna 1939 ja se kumottiin uudella lailla vuonna 1958.
Pelastamiseen, raivaukseen, puhdistus- ja tiedustelutoimintaan liittyvät tehtävät kuuluvat Suomessa pelastustoimen vastuulle. 
Pelastustoimi myös johtaa omatoimista varautumista eli rakennusten omistajien vastuulla olevaa suojelutoimintaa. Kuntien eri toimialat vastaavat osaltaan väestönsuojelussa tarvittavasta väestön terveydenhullosta, muonituksesta ja muusta huollosta. 
Väestönsuojelusta on säädetty pelastuslaissa sekä valmiuslaissa. Nykyisin voimassa oleva pelastuslaki, jota täydentää pelastusasetus, on vuodelta 2011 ja valmiuslaki vuodelta 2012.
Suomessa Pelastus- ja varautumiskoulutusta järjestää valtion ylläpitämä Pelastusopisto Kuopiossa.
Maillot à pois

Maillot à pois (pilkkupaita) on Tour de Francen parhaalle mäkimiehelle annettava valkoinen paita, jossa on isoja punaisia pilkkuja eli ympyröitä. Suomessa paidasta käytetään usein nimitystä pallopaita. Mäkikilpailua varten etappien reitin varrella on vaativien ylämäkinousujen kohdalla mäkimaaleja, joista jaetaan nopeimmille ajajille mäkikiripisteitä. Myös nousuun päättyviltä etapeilta jaetaan mäkipisteitä etapin parhaille. Mäkipisteitä jaetaan nousun vaativuuden mukaan. Eniten pisteitä hallussaan pitävä on mäkikilpailun johtaja ja saa pitää yllään mäkikilpailun johtajan paitaa. Paidan haltijasta käytetään nimitystä "Vuorten kuningas" (englanniksi: King of the Mountains). Myös monissa muissa maantiepyöräilyn etappikilpailuissa käytetään vastaavanlaista paitaa paitaa vuorten kuninkaan tunnuksena, esimerkiksi Italian ympäriajossa paita on sininen ja Espanjan ympäriajossa paita on valkoinen, jossa on sinisiä pisteitä.
Historia.
Kilpailua sponsoroinut L'Auto-sanomalehti nimesi vuodesta 1905 alkaen Ranskan ympäriajon epävirallisen parhaan mäkimiehen ("meilleur grimpeur"). Ensimmäisenä palkinnon voitti René Pottier.
Ranskan ympäriajon historiassa vuonna 1933 laskettiin ensimmäisen kerran vuorten kuninkaan pisteet ja mäkikilpailu otettiin virallisesti käyttöön. Tällöin tittelin voittaja oli Vicente Trueba, joka suoriutui parhaiten vuoristo-osuuksien nousuista, mutta joka oli huono alastuloissa ja siksi ei voittanut mitään muuta. Tällöin kilpailun johtaja Henri Desgrange päätti, että ensimmäiseksi nousuissa tulleiden pitäisi saada joitain bonuksia teoistaan. Vuodesta 1934 lähtien ensimmäiselle nousun tehneelle annettiin aikabonuksia, joskin tämä aikabonus myöhemmin poistettiin, niin kuitenkin vuorten kuninkaan titteli jatkoi olemassaoloaan. Vaikka paras mäkimies on nimetty ensimmäisen kerran jo vuonna 1933, niin pistepaita tuli käyttöön vasta vuoden 1975 kilpailussa. Yhtenä kilpailun sponsorina toiminut suklaavalmistaja "Chocolat Poulain" oli vaikuttamassa pistepaidan ulkonäköön. Ensimmäinen ajaja joka piti pallopaitaa yllään oli hollantilainen Joop Zoetemelk vuoden 1975 Ranskan ympäriajossa. Zoetemelk ei kuitenkaan koskaan onnistunut voittamaan Ranskan ympäriajon mäkikilpailua, vaikka häntä pidettiinkin hyvänä mäkimiehenä. Ensimmäisenä vuotena jolloin paita oli käytössä mäkikilpailun voitti belgialainen Lucien Van Impe. Vuosina 1993–2008 paidan sponsorina toimi "Champion"-kauppaketju, josta tuli myöhemmin Carrefour-kauppaketju, joka toimi myöskin paidan sponsorina vuosina 2010–2018. Vuodesta 2019 alkaen sponsorina on toiminut E.Leclerc-kauppaketju.
Vuorten kuninkaat.
Voittajat vuosittain.
Lähde: ProCyclingStats
Mikey Kelley

Michael Kelley (s. 14. marraskuuta 1973 Quincy, Massachusetts) on yhdysvaltalainen ääninäyttelijä, joka on ääninäytellyt enimmäkseen videopeleissä.
Ura.
Valmistuttuaan Bostonin Emerson korkeakoulusta Kelley muutti Los Angelesiin, jossa hän sai ensimmäisen merkittävän roolin Steven Spielbergin luomassa mini-animaatiosarjassa Invasion America. Muita animaatioita, joissa Kelley on ääninäytellyt ovat muun muassa Kukkulan kuningas, Ben 10, All Grown Up, Scooby-Doo ja Static Shock. Kelley kuitenkin tunnetaan parhaiten TMNT-elokuvan Michelangelon ääniroolista. Lisäksi hän tekee usein mainosspiikkejä muun muassa Disney Channelille ja McDonald'sille.
HLBT

HLBT (englanniksi LGBT) on seksuaali- ja sukupuolivähemmistöistä käytetty kirjainlyhenne. Kirjaimet tulevat sanoista homo, lesbo, biseksuaali ja transsukupuolinen.
HLBT lyhenteestä on käytössä lukuisia eri versioita. Variaatioita on olemassa enemmän englannin kuin suomen kielellä, ja niistä eniten käytetty sekä parhaiten tunnettu on englanninkielinen LGBT (engl. sanoista "lesbian", "gay", "bisexual", "transgender").
Intiassa noin 10 prosenttia väestöstä identifioituu HLBTQ-joukkoon. HLBTQ-ihmisten taaja esiintyvyys, ja absoluuttisena lukumääränä arvio 135 miljoonasta ihmisestä, intialaisessa väestössä todistaa sen, että kyseessä ei ole länsimainen maahan saapunut tuontituote (ideologia, propagandaa tai villitys).
Muunnelmia.
Pidemmillä kirjainyhdistelmillä yritetään ottaa huomioon sateenkaari-identiteettien moninaisuus. Myös plusmerkki lyhenteen lopussa (esimerkiksi LGBT+) viittaa kaikkiin niihin sukupuoli- ja seksuaalivähemmistöihin, jotka lyhenteessä jäävät muuten mainitsematta.
Kirjainlyhenteen pidempiä versioita ovat esimerkiksi
Kirjainlyhenteestä on olemassa myös versioita, joissa yksi A-kirjaimista viittaa sanaan liittolainen (engl. "ally)". Liittolainen tarkoittaa LGBTQ+ ihmisten tukijaa, joka ei itse kuulu kyseiseen vähemmistöön. Liittolaisten maininta kirjainlyhenteessä on kuitenkin herättänyt vähemmistön keskuudessa ristiriitaisuutta. Liittolaiset eivät ole osa seksuaali- ja sukupuolivähemmistöä, joten heihin viittaaminen sekä heille kirjainnipussa tilan tekeminen koetaan itse vähemmistöön kuuluvien keskuudessa usein kyseenalaiseksi.
Kattis Ahlström

Katarina Sofie ”Kattis” Ahlström (9. kesäkuuta 1966 Göteborg) on ruotsalainen toimittaja ja TV-juontaja. Hän juonsi yhdessä Anders Lundin kanssa vuoden 2000 Eurovision laulukilpailussa Tukholmassa. Hän toimi Ruotsin pisteidenlukijana 2003 Eurovision laulukilpailussa. Vuonna 2009 hän emännöi TV4 Plusin talk show -ohjelmaa ”Kattis &amp; Company”.
Street Lamp

Street Lamp on Sailor–yhtyeen syyskuussa 1992 julkaistu uusin ja viimeisin alkuperäisjäsenten yhteinen studioäänite. Edellisvuoden "Sailor" -cd-levy menestyi singlelistoilla kohtalaisesti. "Street Lamp" levyltä julkaistu single "Latino Lover" oli ainoastaan Saksassa listoilla ja parhaimmillaan sijalla 61. Levyn singlejulkaisuja oli myös Suomessa radiosoitossa. Kappale "Precious Form" on äänitetty Phil Pickettin omistamassa studiossa, vaikkakaan sitä ei ole cd-levyn kansitiedoissa mainittu. Yhtyeellä (Serpell, Pickett, Marsh) ja tuottajilla (Kajanus ja Scott) oli myös erimielisyyttä rumpuosuuksien tekemisessä. Joissakin kappaleissa on käytetty ainoastaan rumpukonetta (ohjelmoinut tuottaja Alan Scott), joihin Grant Serpell ei saanut mahdollisuutta osallistua (rumpuosuudet oli jo tehty, kun Serpell saapui studioon?). Kajanus teki kotonaan myös kaikki kappaleiden sovitukset, eikä näin ollen muilla yhtyeen jäsenillä ollut mahdollisuutta osallistua prosessiin, kuten oli aikaisemmilla levyillä tehty." Under the Moon" on instrumentaalikappale. Levy-yhtiönä oli Saksalainen BMG Ariola Hamburg. Albumi on julkaistu c-kasettina ja CD-levynä (RCA 74321).
Kauko Korpela

Kauko Toivio Juhani Korpela (19. toukokuuta 1931 Kymi – 23. elokuuta 2022 Helsinki) oli suomalainen jääpalloilija ja maahockeypelaaja. Korpela pelasi jääpallon mestaruussarjassa 1951–1968 edustaen Käpylän Urheilu-Veikkoja.
Kauko Korpela osallistui Oslon 1952 olympiakisoissa näytöslajina pelattuun jääpalloturnaukseen. Samassa lajissa hän sai MM-kisoissa hopeaa 1957 ja 1963 sekä pronssia 1961. Maaotteluissa hän pelasi hyökkääjänä 31 kertaa ja teki niissä 15 maalia. 
Suomen A- ja B-maajoukkue pelasivat vastakkain 11. helmikuuta 1951, kun Norja-maaottelu oli ensin siirtynyt viikolla marsalkka Mannerheimin hautajaisten vuoksi ja sitten Norjan maajoukkue estyi saapumasta Suomeen sumun vuoksi. Tuossa ottelussa Korpela pelasi ensimmäisen jakson B-joukkueessa, joka johti tauolla 3–1, ja toisen jakson A-joukkueessa, joka tasoitti loppunumeroiksi 4–4. Korpela teki maalin molemmille joukkueille.
Korpela pelasi maaotteluita myös maahockeyssa ja jalkapallossa. Jalkapallossa Korpela pelasi mestaruussarjassa HJK:n riveissä. Yleisurheilussa hän voitti alle 18-vuotiaiden Suomen mestaruuden pituushypyssä ja 75 metrin aitajuoksussa 1948. Hän kilpaili myös golfissa ja keilailussa.
Jääpalloliitto kutsui Korpelan vuonna 2012 perustamaansa Kunniagalleriaan. Korpelalle on myönnetty Suomen Palloliiton kultainen ansiomerkki ja kultakello.
Inti

Inti (ketšuaksi "aurinko") oli auringon jumala inkojen mytologiassa. Yleensä hänet kuvattiin luojajumala Viracochan pojaksi. Intin palvonta oli inkavaltiossa keskeisellä sijalla, sillä inkojen kuninkaat Sapa Incat pitivät itseään Intin jälkeläisinä. Intin symbolina oli ihmiskasvoinen kultainen kiekko, josta lähti säteitä. Intin sisar ja puoliso oli Kuun jumalatar Mama Quilla, joka puolestaan kuvattiin hahmona, jonka kasvot olivat hopeinen kiekko siitä irtoavien säteiden kera.
Ketšuoiden keskuudessa Inti sekoitetaan toisinaan Kristukseen tai Jumalaan.
Pentti Jokinen (jääpalloilija)

Pentti Olavi Jokinen (9. elokuuta 1931 Helsinki – 9. elokuuta 2018 Savonlinna) oli suomalainen jääpalloilija.
Jokinen pelasi kuusissa jääpallon MM-kisoissa 1957–69 ja saavutti viisi MM-mitalia. Kaikkiaan hän pelasi 49 maaottelua 1952–69.
Kotimaassa Jokinen edusti Käpylän Urheilu-Veikkoja ja Warkauden Pallo -35:tä ja voitti viisi Suomen mestaruutta. Hänet valittiin Suomessa kolme kertaa vuoden pelaajaksi. Myöhemmin hän toimi Warkauden Pallo -35:n ja Suomen maajoukkueen valmentajana. Jokinen kuului Warkauden Pallo -35:n johtokuntaan kymmenen vuotta ja SPL:n jääpalloilun valitsemisvaliokuntaan vuosina 1970–1971. Vuodesta 1972 hän toimi Jääpalloliiton liittohallituksessa ja valitsemisvaliokunnan puheenjohtajana. Jokinen palkittiin SPL:n kultaisella ansiomerkillä ja kultakellolla sekä SPL:n Savon piirin kultaisella ansiokultakellolla. "Toli" Lindholmin All Stars -joukkueessa (vuonna 1972) hän sai pelinrakentajan paikan. Jokinen tunnettiin taktillisena, järkevänä ja väsymättömänä pelinrakentajana, joka ei juuri huonoa ottelua pelannut.
Maahockeyssa Jokinen pelasi yhden maaottelun.
Jokinen oli ammatiltaan insinööri ja hänen kotikuntansa oli Varkaus.
Nerf Herder

Nerf Herder on yhdysvaltalainen, Santa Barbarasta lähtöisin oleva pop-punkyhtye. Sen perustivat Parry Gripp, Charlie Dennis ja Steve Sherlock vuonna 1994. Yhtye on kuvaillut musiikkiaan ”nörttirockiksi”, ja se tunnetaan humoristisista ja kulttuuriviittauksia sisältävistä punkkappaleistaan. Nerf Herder on säveltänyt televisiosarjaab "Buffy, vampyyrintappaja" tunnussävelmän. Se on julkaissut 1996 singlen ”Van Halen”. Yhtyeen nimi on peräisin elokuvasaagasta "Tähtien sota".
Rebekka (nimi)

Rebekka (myös Rebecca ja Rebecka) on kansainvälinen naisen etunimi, jota käytetään eri muodoissaan myös Suomessa. 
Historialtaan Rebekka on eräs Raamatun henkilöiden nimiin perustuvista etunimistä. Raamatussa Rebekka oli Jaakobin äiti. Nimen alkuperä saattaa olla heprealaisessa nimessä Rivqah, jonka merkityksen arvellaan olevan "ansa". Toisaalta Rebekka saattaa olla alun perin aramealainen nimi.
Suomen kielessä nimen kirjoitusasuna on yleensä raamatunsuomennoksen mukaisesti Rebekka. Harvinaisempi muoto on Repekka. Muoto Rebekka on käytössä myös muun muassa tanskan, norjan ja saksan kielissä. Muotoa Rebecka käytetään lähinnä ruotsin kielessä. Kirjoitusasu Rebecca puolestaan on käytössä esimerkiksi ruotsin-, englannin- ja italiankielisissä maissa.
Suomessa on toukokuuhun 2025 mennessä ollut Digi- ja väestötietoviraston tietojen mukaan 2 658 Rebekka-nimen saanutta naista. Rebecka-nimen on saanut 950 ja Rebecca-nimen noin 2 090 naista. Repekka-nimisiä henkilöitä on ollut noin 50–70.
Keeping the Nite Light Burning

Keeping the Nite Light Burning on rockyhtye Magnumin vuonna 1993 julkaistu kymmenes studioalbumi. Se sisältää akustisia versioita yhtyeen vanhoista kappaleista.
Kappaleet.
Kaikki kappaleet on säveltänyt ja sanoittanut Tony Clarkin.
Kokoonpano.
Vierailevat muusikot.
The Red Lemon Horns:
Mitchell Whitfield

Mitchell Whitfield (s. 8. syyskuuta 1964 Brooklyn, New York, Yhdysvallat) on yhdysvaltalainen näyttelijä.
Ura.
Whitfield on aloitti näyttelijän uransa New Yorkissa esiintyen eri teatterinäytelmissä. Hänen ensimmäinen elokuvaroolinsa oli vuonna 1983 (The First Turn-On!!), jossa hän esitti pientä roolia. Tunnetuin elokuvarooleista on kuitenkin vuodelta 2007, jolloin Whitfield toimi Donatellon äänenä elokuvassa "TMNT". Ennen elokuvaa hän oli tehnyt muutamia äänirooleja, joista pitkäaikaisin on ollut Phobos "W.I.T.C.H."-animaatiosarjassa. Hän tulee olemaan myös vuoden 2015 animaatiosarjassa "" Autobotin Fixit äänenä.
Televisiosarjoissa Whitfield ei ole esittänyt vakituisia rooleja vaan on enimmäkseen ollut vierailevana näyttelijänä, varsinkin "Frendeissä", johon hän koe-esiintyi aluksi Ross Gellerin roolia varten. Muita televisiosarjoja ovat olleet muun muassa "CSI", "Dharma &amp; Greg", "Jäitä hattuun", "Eron lait" sekä "Zackin ja Codyn viiden tähden elämää".
Minyadit

Minyadit olivat kreikkalaisessa mytologiassa Minyaan tyttäriä. Heidän kohtalostaan on olemassa neljä erilaista kertomusta, ja heidän nimikseen mainitaan näissä Alkathoe, Arsippe (tai Arsinoe) ja Leukippe.
Plutarkhoksen versio.
Minyadit kieltäytyivät palvomasta Dionysosta, joka rankaisi heitä hulluudella. Minyadit valtasi ihmislihan himo, ja he vetivät arpaa siitä, kenen lapsen söisivät. Arpa osui Leukippeen ja hänen poikaansa Hippasokseen.
Antonius Liberaliksen versio.
Minyadit nuhtelivat muita naisia, jotka liittyivät mainadeihin. Dionysos ilmestyi heille nuorena tyttönä ja kannusti heitä kunnioittamaan jumalan kulttia, mutta kun nämä eivät välittäneet hänen sanoistaan, hän muuttui häräksi, leijonaksi ja leopardiksi. Menetettyään järkensä näiden ja muiden kauheiden tapahtumien takia minyadit arpoivat ja repivät kappaleiksi Leukippen pojan Hippasoksen. Tämän jälkeen he liittyivät mainadeihin, mutta Hermes muutti heidän linnuiksi.
Ovidiuksen versio.
Minyadit kielsivät Dionysoksen olevan Zeuksen poika ja kieltäytyivät osallistumasta bakkanaaleihin. Sen sijaan he kehräsivät villaa ja kertoivat tarinoita toisilleen aikansa kuluksi. Tarinoiden loputtua jumalat muuttivat heidät lepakoiksi.
Aelianuksen versio.
Minyadit kieltäytyivät osallistumasta jumalaiseen villitykseen muiden naisten kanssa ja kapinoivat Dionysoksen kunniaksi esitettävää tanssia vastaan, koska rakastivat aviomiehiään. Niinpä he pysyivät kangaspuidensa ääressä Pallas Athenen, käsitöiden jumalattaren, kunniaksi. Heidän istuessaan ja työskennellessään viiniköynnökset alkoivat kasvaa kangaspuiden ympärillä ja käärmeet tekivät pesän villakoreihin. Viiniä ja maitoa alkoi tihkua katosta, mutta he kieltäytyivät yhä palvomasta jumalaa. Tämän jälkeen he järkensä menettäneinä paloittelivat kappaleiksi Leukippen pienen pojan ja lähtivät liittyäkseen mainadeihin. Koska he olivat murhan tahraamia, mainadit ajoivat heitä kuitenkin takaa ja minyadit muuttuivat korpiksi, pöllöksi ja lepakoksi.
Ostafjevon kansainvälinen lentoasema

Ostafjevon kansainvälinen lentoasema tai Ostafjevon lentotukikohta (; kansallinen lentopaikka-tunnus: УУМО ja ЬУМО; ICAO: UUMO; IATA: OSF) on "B-luokan" kansainvälinen lentoasema Moskovan kaupungin etelälaidalla Južnoje Butovon kaupunginosassa. Lentoasemalle on noin 32 kilometriä Moskovan keskustasta ja 12 kilometriä Moskovan kehätieltä.
Lentoasema avattiin siviilikäyttöön vuonna 2000. Paikalla oli vuodesta 1942 (tai 1934) toiminut sotilaslentokenttä. Lentoaseman omistava Gazpromavia on Gazpromin tytäryhtiö. Lentoasema palvelee nykyään yhteiskäyttöisesti sekä liikelentoja ja Venäjän puolustusministeriön tarpeita. Kenttä on kuulunut Pohjoisen laivaston tukikohtiin. Sitä on käytetty ainakin sotilasrahtiliikenteeseen.
Ohjaspenta

Ohjaspenta ("Scolopsis frenatus") on pentoihin kuuluva kala.
Koko ja ulkonäkö.
Ohjaspenta kasvaa noin 20 cm pitkäksi. Sen vartalo on pitkittäissuunnassa keltamustaraitainen.
Alkuperä.
Ohjaspenta elää luonnossa indopasifisella merialueella.
Käyttäytyminen.
Ohjaspenta on rauhallinen ja seuloo pohjahiekasta äyriäisiä ja matoja ruoakseen.
Ravinto.
Ohjaspennat syövät lihapitoista ruokaa.
Kalkkisaha-ahven

Kalkkisaha-ahven ("Serranus tortugarum") on saha-ahventen heimoon kuuluva pienikokoinen kalalaji.
Koko ja ulkonäkö.
Kalkkisaha-ahven kasvaa jää noin 7 cm pitkäksi. Sen selkä on ruskea-siniraitainen, kylki sininen ja vatsapuoli vaalea.
Alkuperä.
Kalkkisaha-ahven elää luonnossa Karibialla.
Käyttäytyminen.
Kalkkisaha-ahven viihtyy parhaiten akvaariossa, jossa on pakopaikkoja ja muut kalat ovat rauhallisia, mutta se ei kuitenkaan ole erityisen piileskelevä laji. Se viettää tyypillisesti aikaansa uiskentelemalla melko pienellä alueella joko lähellä pohjaa tai ylempänä avovedessä. Kalkkisaha-ahvenia kannattaa hankkia muutaman yksilön parvi, ja tuoda ne kaikki akvaarioon yhtaikaa. Ne muodostavat nokkimisjärjestyksen koon perusteella. 
Ravinto.
Kalkkisaha-ahvenet syövät lihapitoista ruokaa, isoimmat yksilöt myös rapuja.
Subakuutti sklerosoiva panenkefaliitti

Subakuutti sklerosoiva panenkefaliitti eli SSPE on krooninen, etenevä aivojen yleistulehdus, johon sairastuvat ensisijaisesti lapset, nuoret ja nuoret aikuiset. Se on harvinainen mutta vaarallinen tuhkarokon jälkitauti, jota myös Suomessa havaittiin ennen rokotusohjelmaa tavallisesti vähintään yksi tapaus vuosittain.
Yleensä SSPE puhkeaa vasta vuosien kuluttua tuhkarokosta. Aivorappeuman oireisiin kuuluvat äkilliset persoonallisuuden muutokset, kouristukset, lihasten pakkoliikkeet, ataksia, näköhäiriöt (joskus sokeus), valonarkuus, spastisuus ja kooma. Hoitamattomana sairaus saattaa pahimmillaan johtaa kuolemaan alle vuodessa oireiden alkamisesta, mutta osalla potilaista eteneminen on huomattavasti hitaampaa. 
SSPE kuvattiin ensimmäistä kertaa 1900-luvun alussa. Komplikaatioon ei ilmeisesti liity perinnöllisyyttä, eikä ole varmaa, mikä aiheuttaa sen puhkeamisen yhdellä tietyllä ihmisellä. Länsimaissa sairaus on nykyään hyvin harvinainen.
Tupakkasaha-ahven

Tupakkasaha-ahven ("Serranus tabacarius") on Karibian alueella elävä saha-ahventen heimon ahvenkalalaji.
Koko ja ulkonäkö.
Tupakkasaha-ahven kasvaa noin 18 cm pitkäksi. Vatsapuoli on vaaleanharmaa, selässä musta-hopea kuvio ja kyljessä niiden välissä oranssi raita.
Alkuperä.
Tupakkasaha-ahven elää luonnossa Karibialla.
Käyttäytyminen.
Tupakkasaha-ahven on akvaariossa aggressiivinen ja kiusaa helposti äyriäisiä ja pieniä kaloja kuten vuokkokaloja ja luikeroita. Siksi sitä ei pidä laittaa liian pieneen altaaseen. On myös hyvä hankkia tupakkasaha-ahven yhtä aikaa muiden kalojen kanssa, jotta se ei ehdi muodostaa reviiriä.
Ravinto.
Tupakkasaha-ahvenet syövät lihapitoista ruokaa.
Lyhtysaha-ahven

Lyhtysaha-ahven ("Serranus baldwini") tai lyhtymeriahven on saha-ahveniin kuuluva kala.
Koko ja ulkonäkö.
Lyhtysaha-ahven jää noin 7 cm pitkäksi. Sen etuosa on punasävyinen, pyrstöpuoli vaalea ja pyrstön tyvessä on rivi mustia pisteitä.
Alkuperä.
Lyhtysaha-ahven elää luonnossa Karibialla.
Käyttäytyminen.
Lyhtysaha-ahven on aggressiivinen ja kiusaa äyriäisiä ja itseään pienempiä kaloja kuten tokkoja. Se viihtyy pienissä koloissa ja saattaa vaania ruokaa myös akvaarion pohjalla makaillen. Jos näitä haluaa pitää useampia samassa altaassa, on reviirikiistojen ehkäisemiseksi kaikki hankittava yhtaikaa.
Ravinto.
Lyhtysaha-ahvenet syövät lihapitoista ruokaa.
Kapkaupungin yliopisto

Kapkaupungin yliopisto (; UCT) on julkinen yliopisto Kapkaupungissa, Etelä-Afrikan Länsi-Kapissa. Se perustettiin 1. lokakuuta vuonna 1829 South African Collegena ja on siten Etelä-Afrikan vanhin yliopisto. 
Yliopisto on yksi Afrikan johtavista opetus- ja tutkimusinstituutioista. Vuonna 2016 yliopistossa opiskeli 29 074 opiskelijaa. Henkilökuntaan kuului 4 542 ihmistä. 
Vuonna 2017 kansainvälinen Shanghain Jiao Tong -yliopiston ARWU-yliopistoranking luokitteli UCT:n sijaluokkaan 301–400 maailmassa. Se oli tässä vertailussa maansa ja koko Afrikan toiseksi arvostetuin yliopisto Witwatersrandin yliopiston jälkeen. THE-yliopistoranking puolestaan luokitteli Kapkaupungin yliopiston vuoden 2018 listallaan ensimmäiselle sijalle Afrikassa ja sijalle 171 maailmassa.
Sophie Kinsella

Sophie Kinsella (oik. Madeleine Wickham, o.s. Townley, s. 12. joulukuuta 1969 Lontoo) on englantilainen chick lit -kirjailija, joka tunnetaan erityisesti Himoshoppaaja-kirjasarjastaan. Kinsella on valmistunut Oxfordin yliopistosta ja työskenteli taloustoimittajana ennen kuin ryhtyi kirjailijaksi.
Ensimmäisestä Himoshoppaaja-kirjasta ilmestyi vuonna 2009 P. J. Hoganin ohjaama elokuvasovitus "Himoshoppaajan salaiset unelmat", joka sijoittuu kirjasta poiketen New Yorkiin eikä Lontooseen.
Kinsella asuu Lontoossa miehensä ja neljän poikansa kanssa. Hänen sisarensa Gemma Townley on myös kirjailija.
Tuotanto.
Aluksi kirjailija julkaisi seitsemän kirjaa omalle nimellään Madeleine Wickham, mutta valitsi sitten itselleen kirjailijanimen ja vaihtoi samalla tyylilajia chick litiin. Kirjailijan oman kuvauksen mukaan nimellä Wickham julkaistut kirjat ovat huumorin sävyttämää draamaa, kun taas nimellä Kinsella julkaistut ovat nopeita komedioita, kuten Himoshoppaaja-sarja.
Leibnitz

Leibnitz on kaupunki Itävallassa Steiermarkin osavaltiossa.
Leibnitz sijaitsee Steiermarkin eteläosassa lähellä Slovenian rajaa. Se on osa samannimistä piiriä. Kaupungin pinta-ala on 23,5 neliökilometriä. Murjoki virtaa heti keskustan itäpuolella.
Leibnitzin asukasluku oli vuoden 2019 arvion mukaan 12 374 asukasta. Ulkomaalaisten osuus väestöstä oli vuoden 2001 tilastossa 6,9 prosenttia.
Itävallan etelärata kulkee Leibnitzin halki, ja Grazin ja Mariborin väliset Intercity-junat pysähtyvät siellä.
Carmen Amaya

Carmen Amaya (2. marraskuuta 1913 – 19. marraskuuta 1963) oli kansainvälisesti kuuluisa romanitaustainen espanjalainen flamencotanssija. Hän tanssi lapsesta saakka, teki ensiesiintymisensä Pariisissa 1929 ja muutti Yhdysvaltoihin 1936. Hän esiintyi Valkoisessa talossa sekä Franklin Rooseveltille 1944 että Harry S. Trumanille 1953. Hänen uransa jäi traagisella tavalla kesken hänen kuollessa munuaistautiin Begurissa vain 50-vuotiaana. Hänet on haudattu kotikaupunkiinsa Barcelonaan, tarkemmin Montjuïcin Cementiri del Sud-Oestiin.
Amayan maskuliinista tanssityyliä on yritetty usein jäljitellä, mutta hänen sanotaan olleen jäljittelemätön. Hän käytti tanssiessaan miesten käyttämää tiukasti istuvaa "traje cortoa".
Filmografia.
Amayan tanssia on tallennettu useisiin elokuviin
Siliguri

Siliguri () on nopeasti kasvava kaupunki Länsi-Bengalin osavaltiossa, Intiassa. Vuonna 2011 siellä asui noin 701 489 asukasta ja se on Darjeelingin piirikunnan suurin kaupunki, vaikka pääkaupunki onkin Darjeeling. Siliguri sijaitsee strategisesti tärkeällä paikalla ohuella maakaistaleella, Siligurin käytävällä, joka yhdistää Intian pääosan koillisiin osavaltioihin. Se on Pohjois-Bengalin taloudellinen keskus ja myös merkittävä liikenteen risteyskohta, jonka kautta kulkee tiet naapurivaltioihin Nepaliin, Bhutaniin ja Bangladeshiin.
Siliguri on siitä omalaatuinen kaupunki, että 15 Siligurin kunnan 47 piiristä ei sijaitse Darjeelingin piirikunnassa, vaan viereisessä Jalpaigurin piirikunnassa, jonka kanssa Siliguri muodostaa kaksoiskaupungin.
David Webster

David Webster (19. joulukuuta 1945 Pohjois-Rhodesia – 1. toukokuuta 1989 Johannesburg) oli eteläafrikkalainen antropologi ja apartheidin vastustaja.
Webster liittyi apartheidin vastaiseen kampanjaan opiskellessaan Rhodesin yliopistossa vuonna 1965. Websterin väitöskirja käsitteli mosambikilaisten siirtotyöläisiä. Hänen tutkimuksensa paljastama työläisten hallituksen ja yritysten harjoittama hyväksikäyttö sai Websterin yhdistämään akateemisen tutkimuksensa apartheid-järjestelmän vastaiseen aktivismiin. Webster aloitti työskentelyn Witsin yliopistossa vuonna 1970. Webster toimi akateemisen uransa ohella Pidätettyjen vanhempien tukikomiteassa (), jossa hän auttoi apartheidhallituksen pidättämien omaisia hankkimaan tietoa läheistensä olinpaikasta.
Webster ammuttiin 1. toukokuuta 1989 haulikolla lähietäisyydeltä kotiovensa eteen Johannesburgissa. Hänen murhaajansa oli Ferdinand Barnard, joka toimi hallituksen salaisessa Civil Cooperation Bureau -yksikössä. Barnard sai murhasta 40 000 randin bonuksen.
Ostankino

Ostankino () on Moskovan kunnallishallinnollinen kaupunginosa ("raion") koillisessa piirissä.
Ostankinossa on laaja englantilaistyylinen puistoalue, jossa sijaitsee Šeremetjevin suvun entinen kesäasunto. Kartanon maille rakennettiin 1930-luvulla näyttelyalue, Kansantalouden saavutusten näyttely, nykyisin yleisvenäläinen näyttelyalue.
Ostankino tunnetaan myös televisiokeskuksesta ja 540 metriä korkeasta Ostankinon televisiotornista, joka on Moskovan maamerkki.
Moskovan monorail (MMTS) kulkee alueen läpi.
Brit Pettersen

Brit Pettersen Tofte (s. 29. marraskuuta 1961 Lillehammer) on norjalainen maastohiihtäjä ja olympiavoittaja.
Pettersen nousi kansainvälisesti tunnetuksi vuonna 1980, jolloin hän voitti nuorten maailmanmestaruuden 5 kilometrillä ja viestissä sekä saavutti olympiapronssia Lake Placidin kisojen viestissä. Viestihiihdon maailmanmestaruuden hän saavutti kaksi vuotta myöhemmin Oslon MM-kilpailuissa ja olympiakultaa Sarajevossa 1984. Henkilökohtaisilla matkoilla hän saavutti MM-hopeaa 20 kilometrillä Seefeldissä 1985 hävittyään Norjan neloisvoittoon päättyneessä kisassa 18,4 sekuntia vasta viime hetkellä kilpailuun valitulle ikätoverilleen Grete Ingeborg Nykkelmolle sekä yhden olympiapronssin ja kaksi MM-pronssia.
Vuonna 1986 hänelle myönnettiin Holmenkollen-mitali.
Yli-Iin kirkko

Yli-Iin kirkko on Yli-Iin seurakunnan vuonna 1932 valmistunut kirkkorakennus. Yli-Iin seurakunta on perustettu vuonna 1917. Aiemmin seurakunnan kylät Pirttitörmä (Jakkukylä), Tannila ja Karjalankylä olivat kuuluneet Iin jo keskiajalla perustettuun emäseurakuntaan. Ensimmäinen oma kirkko oli läheisestä maalaistalosta vuokrattu pirtti, Niemelän pirttikirkko, joka oli käytössä vuosina 1923–32. Niemelän talo on edelleen olemassa, mutta talon päädyssä sijainnut pirttiosa on purettu. Paikalle on pystytetty muistomerkki.
Yli-Iin nykyisen kirkon suunnitteli arkkitehti Yrjö Sadeniemi. Suunnilleen samoilla piirustuksilla on rakennettu myös Pelkosenniemen ja luovutetun alueen Suojärven luterilaiset kirkot. Yli-Iin päätytornilla varustettu puukirkko edustaa uusklassista tyyliä.
Ristiinnaulittua Kristusta esittävä alttaritaulu on oululaisen taiteilijan Aukusti Koiviston maalaama, ja se muodostaa triptyykin keskuksen. Samaan kokonaisuuteen kuuluvat molemmissa alttari-ikkunoissa taiteilija Veijo Murokkeen valmistamat lasimaalaukset Lupaus (luominen) ja Kaipaus (Psalmi 42), joiden raamatulliset aiheet on sijoitettu yli-iiläiseen maisemaan.
Nykyiset 12-äänikertaiset kuoriin sijoitetut urut ovat sotkamolaisen Tuomen urkutehtaan vuonna 1984 rakentamat.
Vuosina 1999–2002 kirkossa tehtiin perusteellinen ulko- ja sisäremontti. Kirkon lähellä on sankarihautausmaa, jossa on 109 yli-iiläiselle sodissa kaatuneelle muistomerkki. Yli-iiläinen pastori Eino Kuusela jäi sotavangiksi jatkosodan alussa Kiestingissä. Hänen muistokseen paljastettiin läheisessä seurakuntatalossa vuoden 2002 itsenäisyyspäivänä kuvanveistäjä Niilo Rikulan valmistama rintareliefi. Seurakuntatalossa on myös sankarivainajien yhteinen muistotaulu. Yli-Iin Hökänrannalla syntyneen seppä Jaakko Högmanin syntymäpaikalle on pystytetty muistokivi laattoineen. Kirkon lähellä päätien varrella sijaitsee kirkonkylän hautausmaa. Jakkukylässä ja Tannilassa on omat sivuhautausmaat.
Mozarabialainen messu

Mozarabialainen messu (muita käytettyjä nimityksiä ovat vanhaespanjalainen liturgia ja visigoottien liturgia) on katolisessa kirkossa käytössä oleva jumalanpalveluskaava. Se on eräs vanhimmista nykyään käytössä olevista messukaavoista. Se on kehittynyt nykyiseen muotoonsa 1500-luvulla, mutta kaava on pääpiirteissään sama kuin jo 600-luvulla arabien valloittamassa Espanjassa käytössä ollut messujärjestys. "Mozarabialaiset" oli nimitys, jota Iberian niemimaan vallanneet arabit käyttivät alueen kristityistä asukkaista. 
Mozarabialaisessa messussa on samat pääosat kuin roomalaisessa messussa yleensäkin, mutta se on tätä laajempi. Siinä on muotoja ja rukouksia, jotka ovat peräisin jakamattoman kirkon ajoilta ja jotka sittemmin ovat hävinneet Rooman kirkon liturgiasta, mutta jotka ovat käytössä itäisten ortodoksisten kirkkojen liturgioissa. Idän kirkkojen liturgioista tuttu on esimerkiksi "Trishagion"-rukous (Pyhä Jumala, Pyhä väkevä, Pyhä kuolematon) sekä uskontunnustuksen sijoittaminen ehtoollisliturgian yhteyteen. Myös neitsyt Marialle osoitettujen hymnien ja rukousten suuri määrä yhdistää mozarabialaista liturgiaa Idän kirkkoihin. Mozarabialainen hetkirukousperinne on säilyttänyt liturgisia elementtejä jakamattoman kirkon ajalta.
Mozarabialainen liturgia oli aiemmin laajalle levinnyt Iberian niemimaalla. Se kuului niihin vanhoihin liturgioihin, joiden viettämisen Trenton kirkolliskokous salli. Suuri osa Espanjan seurakunnista siirtyi kuitenkin viettämään tridentiinistä messua muun katolisen maailman kanssa. Nykyään mozarabialaista messua vietetään joka päivä Toledon katedraalin sakramenttikappelissa (joka tunnetaan myös nimellä mozarabialainen kappeli). Toledon vanhan kaupungin seurakunnista mozarabialainen messu on viikoittaisessa käytössä vielä kahdessa, ja kaikki kaupungin kirkon viettävät messua sen mukaan Marian ilmestyspäivänä 25. maaliskuuta ja pyhän Ildefonson muistopäivänä 23. tammikuuta. Salamancassa mozarabialaista messua vietetään säännöllisesti Talaveran kappelissa, ja muuallakin Espanjassa sitä vietetään satunnaisesti. Paavi Johannes Paavali II vietti sitä kahdesti vieraillessaan Espanjassa 1999 ja 2000.
Vaikka mozarabialaista messua käytetään nykyään harvoin, sillä on merkitystä ennen muuta liturgian historian kannalta.
Anne Jahren

Anne Jahren (s. 20. kesäkuuta 1963) on norjalainen entinen maastohiihtäjä ja olympiavoittaja.
Jahren voitti nuorten maailmanmestaruuden vuonna 1981. Seuraavana vuonna hän oli jo tarjolla aikuisten MM-kilpailuihin mutta hävisi katsastuskilpailussa niukasti Marit Myrmælille ja joutui vielä tyytymään nuorten MM-kilpailuihin, joissa hän suksiaan haukkuen sijoittui 5 kilometrillä kahdeksanneksi mutta voitti kultaa viestijoukkueen ankkurina. Sarajevon olympialaisissa 1984 hän voitti kultaa viestijoukkueen toisen osuuden hiihtäjänä, saavutti pronssia 20 kilometrillä sekä sijoittui viidenneksi 10 kilometrillä ja seitsemänneksi 5 kilometrillä. Seefeldin MM-kilpailuissa 1985 hän saavutti viestissä hopeaa toisen osuuden hiihtäjänä sekä sijoittui viidenneksi 5:llä ja 10 kilometrillä.
Vuonna 1987 ennen Oberstdorfin MM-kilpailuja ekonomiopiskelija Jahren voitti 10 kilometrillä Norjan-mestaruuden 22 sekunnin erolla maailmancupia johtaneeseen Marianne Dahlmohon. Oberstdorfissa Dahlmo jäi vielä kauemmaksi ja Jahren voitti kultaa 0,8 sekunnin erolla pahimpaan kilpailijaansa, Suomen Marjo Matikaiseen. Viiden kilometrin kilpailussa Jahren lähti matkaan puoli minuuttia ennen Matikaista ja ehti maaliin vain niukasti ennen kilpailun voittanutta suomalaista sijoittuen kahdeksanneksi. Viestissä Jahren hiihti kolmannen osuuden ja saavutti hopeaa. Kisat päättäneessä 20 kilometrin kilpailussa hän hävisi yli 1,5 minuuttia Ruotsin Marie-Helene Westinille ja sijoittui kahdeksanneksi.
Jahren saavutti 1980-luvun lopulla vielä viestihiihdossa kaksi arvokisamitalia: Calgaryn olympialaisissa 1988 hopeaa ja Lahden MM-kilpailuissa 1989 pronssia.
Jarruvalo

Jarruvalo on ajoneuvossa oleva punaista valoa taaksepäin lähettävä valaisin. Sen tehtävä on osoittaa, milloin ajoneuvo aloittaa jarrutuksen. Jarruvalot vähentävät peräänajon riskiä merkittävästi, koska niiden ansiosta takana oleva kuljettaja havaitsee edelläajavan jarrutuksen nopeammin. Jarruvalojen toiminta on kytketty suoraan jarrupolkimeen, eli jarruvalot palavat aina kun jarrupoljinta painetaan. Käsijarrun kytkeminen ei kuitenkaan aiheuta takajarruvalojen syttymistä. Jarruvalaisimen lampun tehon tulee olla vähintään viisi wattia, mutta yleisesti käytetään 21 watin jarruvalopolttimoita, koska jarruvalon on oltava erottuva myös kirkkaassa päivänvalossa. Jarruvalaisimia tulee olla takana vähintään kaksi kappaletta sijoitettuna ajoneuvon molemmin puolin.
"Keskijarruvalaisin" on punaista valoa taaksepäin näyttävä jarruvalo, joka sijaitsee ajoneuvon takana keskellä ja muita jarruvaloja korkeammalla. Sen tulee toimia samanaikaisesti muiden jarruvalojen kanssa, eikä sitä saa peittää esimerkiksi tummennuskalvolla. Mikäli keskijarruvalo asennetaan takalasin sisäpuolelle, se ei saa heijastaa valoa eteenpäin eikä saa peittää näkyvyyttä taakse häiritsevästi. Keskijarruvalo on pakollinen 1. lokakuuta 2000 jälkeen käyttöönotetuissa henkilöautoissa ja vapaaehtoinen sitä aiemmin käyttöönotetuissa autoissa.
Keskijarruvalaisimissa käytetään esimerkiksi hehkulamppuja, LED-valaisimia tai neonputkia. Kaikissa on tavoitteena nopea syttyminen ja kirkas valo, joka välittää tiedon jarruttamisesta tehokkaasti takanatulevan ajoneuvon kuljettajalle. Huomiovaloista erillään olevan keskijarruvalon ansiosta jarrutus havaitaan helpommin esimerkiksi näkyvyyden ollessa huono. Lisäksi jonossa ajettaessa keskijarruvalo näkyy edelläajavien autojen läpi ja yli. Keskijarruvalon on todettu vähentävän peräänajoja.
Jarrujen varoitusvalo.
Ajoneuvon mittaristossa on jarrujen varoitusvalo. Sillä on henkilöautoissa kaksi tehtävää: se toimii käsijarrun kytkemisen merkkivalona sekä ilmaisee jarrunesteen liian vähäisen määrän. Kuorma-autossa sama valo varoittaa paineilmajarrujen liian alhaisesta paineesta ja käsijarrun kytkemisestä. Jarrujen varoitusvalo ei toimi samaan aikaan ajoneuvon takajarruvalojen kanssa.
Pikkuapollo

Pikkuapollo ("Parnassius mnemosyne") on ritariperhosiin kuuluva valkoinen perhoslaji. Suomessa lajia tavataan lähinnä Ahvenanmaan ja Lounais-Suomen runsaskukkaisilla niityillä ja Suomen lajiston kansallisessa uhanalaisarvioinnissa 2010 se on luokiteltu vaarantuneeksi (VU). Pikkuapollo on rauhoitettu koko Euroopan unionin alueella.
Koko ja ulkonäkö.
Pikkuapollo on huomattavan kookas, valkoinen perhonen. Siipien pohjaväri on valkoinen, mutta siipisuonten kohdalla kulkee tummia juovia. Etusiiven etuosassa on nähtävissä kaksi vierekkäistä mustaa täplää. Etusiipien kärjet ovat läpikuultavat, mikä saa ne näyttämään tummilta. Takasiiven takareuna on tumma ja naaraalla on takasiivissään kaksi mustaa täplää, jotka koirailta yleensä puuttuvat kokonaan. Siipiväli on 53–62 mm. Pikkuapollo lentää hitaasti ja laskeutuu usein kukille, mutta pysyttelee koostaan huolimatta huomaamattomana kasvillisuuden seassa. Muiden apollolajien tapaan pikkuapollollakin on useita, ulkonäöltään toisistaan hivenen poikkeavia alalajeja tai muotoja. Suomesta näitä tunnetaan kolme: f. "karjala", f. "perkele" sekä f. "ugrofennica".
Suomessa tavattavista perhosista pikkuapollon voi sekoittaa lähinnä vain kaaliperhoseen, jolla ei kuitenkaan ole läpikuultavia siivenkärkiä ja siipisuonitus erottuu huonosti tai myöhemmin kesällä lentävään pihlajaperhoseen, jolta puolestaan puuttuvat tummien siivenkärkien lisäksi etusiipien tummat täplät.
Levinneisyys ja lentoaika.
Pikkuapolloa tavataan Euroopasta Keski-Aasiaan ulottuvalla vyöhykkeellä. Esiintyminen on paikoittaista.
Suomessa pikkuapollo on harvinainen, mutta paikoilla joilla sitä esiintyy se voi olla lukumäärällisesti runsas. Miltei kaikki nykyiset esiintymispaikat ovat Ahvenanmaalla tai Lounais-Suomessa. Uudellamaalla pikkuapolloja on palautusistutettu lajin entiselle esiintymisalueelle Porvooseen, missä kanta on sittemmin runsastunut. Suomen sisämaan suurin esiintymä on Somerolla Häntälän notkojen perinnebiotooppialueella, joka on osa Rekijokilaakson Natura 2000 -aluetta.
Lentoaika alkaa kesäkuun alkupuoliskolla ja jatkuu kesäkuun lopulle.
Elinympäristö ja elintavat.
Pikkuapollo on avoimien, lehtomaisten niittyjen laji. Perhosen elinympäristöjä on hävittänyt erityisesti on laidunmaiden väheneminen. Perhonen lentää päivällä ja laskeutuu usein kukille.
Luontodirektiivin nojalla pikkuapollo on rauhoitettu kaikkialla EU:n alueella. Suomessa pikkuapollo on ollut rauhoitettu luonnonsuojeluasetuksella jo vuodesta 1976 lähtien. Yhden perhosen korvausarvoksi on asetettu 336 euroa.
Pikkuapollo talvehtii joko munana tai pienenä toukkana.
Ravintokasvi.
Pikkuapollon toukka käyttää ravintokasvinaan pystykiurunkannusta ("Corydalis solida").
Tracy Middendorf

Tracy Lynn Middendorf (s. 26. tammikuuta 1970 Miami Beach, Florida) on yhdysvaltalainen televisio-, elokuva- ja teatterinäyttelijä.
Middendorf opiskeli Pickens High Schoolissa Jasperissa, Georgiassa. Vuonna 1987, kesken viimeisen vuoden, hän kuitenkin lähti Jasperista opiskellakseen draamaa Miamissa. Myöhemmin hän siirtyi SUNY Purchaseen.
Middendorfin televisioura alkoi vuonna 1992, kun hän esitti Carrie Bradya saippuaoopperassa "Päivien viemää". Sen jälkeen hän on esiintynyt sivuosissa monissa elokuvissa ja televisiosarjoissa, kuten "Angel", "Ally McBeal", "24" ja "Beverly Hills 90210". Vuonna 2005 hän esitti huolestunutta äitiä "Housessa".
Middendorf on palkittu Ovation Awardilla roolistaan Almana Tennessee Williamsin näytelmässä "Summer and Smoke" losangelesilaisessa Fountain Theatressa vuonna 1999. Vuonna 2015 ilmestyneessä Scream-sarjassa hän näytteli Emman äitiä. Sarja on katsottavissa Netflixissä.
Middendorf on naimisissa kirjailija Franz Wisnerin kanssa. Heillä on kaksi lasta.
Fast Food Nation

Fast Food Nation on vuonna 2006 ensi-iltansa saanut Richard Linklaterin ohjaama draamaelokuva. Se perustuu löyhästi Eric Schlosserin samannimiseen dokumentaariseen kirjaan. Elokuva kuvattiin Meksikossa, Texasissa ja Coloradossa. Elokuvan tuottivat Participant Productions ja Recorded Picture Company HanWay Filmsille ja BBC Filmsille. 
Elokuvan ensi-ilta oli 19. toukokuuta 2006 Cannesin elokuvajuhlilla. Kaupallinen ensi-ilta sillä oli 17. marraskuuta 2006. Avausviikonloppuna se tuotti 390 000 dollaria. 
Elokuvassa käytetään kuvitteellista lähestymistapaa, ei dokumentaarista, vaikka tarinan taustalla ovatkin tositapahtumat. Pääosissa ovat Greg Kinnear, Catalina Sandino Moreno, Ethan Hawke, Luis Guzman, Patricia Arquette, Kris Kristofferson, Lou Taylor Pucci, Ana Claudia Talancon, Esai Morales, Paul Dano, Wilmer Valderrama, Bruce Willis ja Avril Lavigne.
Juoni.
Elokuvan juoni keskittyy kertomaan pikaruokateollisuudesta kolmen näkökannan kautta. Mickey's -hampurilaisketjun varapuheenjohtaja Don Anderson (Greg Kinnear), on ketjun uuden menestystuotteen, Big One luoja ja hän saapuu tutkimaan huolestuttavan tiedon todenperäisyyttä, nimittäin yhtiön tuotteista on löydetty lehmänpaskaa, ja se tieto ei edistäisi markkinointia. Mickey'sin työntekijä Amber (Ashley Johnson) puolestaan herää elämänsä realiteetteihin, samalla kun laittomat maahanmuuttajat saapuvat coloradolaiseen pikkukylään unelmiensa perässä ja he pääsevätkin töihin hampurilaispihvejä valmistavaan tehtaaseen.
Vastaanotto.
Elokuva sai vaihtelevaa palautetta kriitikoilta Yhdysvalloissa. "The New York Timesin" toimittaja Manohla Dargis sanoi Fast Food Nationin olevan "tärkein amerikkalaisen ohjaajan tekemä poliittinen elokuva sitten Michael Mooren Fahrenheit 9/11:n."
Toisaalta, JoBlon Berge Garabedian sanoi, että "mikään elokuvan tarinoista ei ole kiinnostava (paitsi yksi), tarinoiden yhteyden puute on hämmästyttävän huono. Koko elokuva vaikutti peruskoulun oppitunnilta".
Killer Queen

Killer Queen on englantilaisen rockyhtye Queenin kappale, joka ilmestyi singlenä loppuvuodesta 1973. Se nousi Britannian listan kakkossijalle ja oli yhtyeen läpimurtokappale. Laulaja Freddie Mercuryn kirjoittama kappale on albumilla "Sheer Heart Attack", kuten myös "Flick of the Wrist", joka on singlen B-puolella. Vaikuttimistaan kappaleen syntyyn Mercury on maininnut The Beatlesin alkupään tuotannon, The Beach Boysin ja sanoitusten osalta Noel Cowardin.
Queen-musikaalissa "We Will Rock You" Killer Queen on yksi tarinan päähenkilöistä ja myös esittää nimikappaleensa.
Nauhoitukset.
Sen sijaan, että olisi käyttänyt flyygeliä, kuten Mercuryllä oli tapana, hän äänitti kappaleen tavallisella pianolla antaakseen sille vaudevillenomaisen soinnin.
Roy Thomas Baker

Roy Thomas Baker (10. marraskuuta 1946 Hampstead, Lontoo – 12. huhtikuuta 2025) oli englantilainen musiikkituottaja, joka oli mukana tuottamassa suurta määrää suosittuja pop- ja rock-levyjä 1970-luvulta saakka.
Valikoitu tuotanto.
Albumeja, joiden osatuottajana Baker on toiminut: